S-331/2017

Mál þetta, sem dómtekið var 9. þessa mánaðar, var höfðað með ákæru útgefinni af lögreglustjóranum á Suðurnesjum 25. september síðastliðinn, á hendur P-x-x M-x-x, fæddum [...], ríkisborgara frá Sýrlandi, „fyrir skjalafals, með því að hafa, laugardaginn 16. september 2017, framvísað við tollgæslu í flugstöð Leifs E-kk-ef, í blekkingarskyni, er hann var að koma til landsins frá Amsterdam, Hollandi, með flugi WW447, grunnfölsuðu kennivottorði frá Ítalíu nr. [...], á nafni A, f.d. [...], útgefnu þann 20.10.2016 með gildistíma til 20.10.2026“ og að hafa þannig brotið gegn 1. mgr. 155. gr. almennra hegningarlaga nr. 19/1940.

Samkvæmt ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæðis í ákæru.

Af hálfu ákærða er krafist vægustu refsingar sem lög heimila, sem í tilviki fangelsisrefsingar verði bundin skilorði, og gerð er krafa um hæfilega þóknun vegna starfa verjenda á rannsóknarstigi og fyrir dómi.

Á dómþingi 9. þessa mánaðar var meðal annars upplýst af hálfu ákærða að umsókn hans um hæli hérlendis hafi verið synjað. Jafnframt það, sem áður hafði komið fram við skýrslugjöf hjá lögreglu 16. september síðastliðinn, að hann hafi verið í Hollandi í um fimm ár áður en hann hafi komið hingað til lands. Við þá skýrslugjöf greindi hann meðal annars einnig frá því að hafa komið til Íslands frá Amsterdam í Hollandi, þar sem hann búi. Hann hafi farið til Tyrklands árið 2012 eftir að hafa flúið herskyldu. Þaðan hafi hann farið til Grikklands síðar sama ár, svo til Ítalíu og þaðan til Hollands árið 2013. Hann hafi sótt um hæli í Hollandi árið 2013, en þeirri umsókn verið synjað. Honum hafi einnig verið synjað um hæli í Grikklandi. Að framangreindu gættu og að öðru leyti með vísan til annars sem fram er komið, liggur ekki fyrir að aðstæður ákærða séu með þeim hætti að fallið geti að skilgreiningu 1. málsliðar 1. mgr. 32. gr. laga nr. 80/2016, eða ákvæðum alþjóðasamnings um stöðu flóttamanna, sem íslenska ríkið gerðist aðili að 30. nóvember 1955, sbr. auglýsing nr. 74/1955, þannig að leitt geti af þeirri eða öðrum ástæðum til refsileysis. Hefur ákærði því unnið sér til refsingar. Við ákvörðun refsingar er til þess litið að ákærði hefur játað sök, hvort tveggja fyrir dómi og á rannsóknarstigi, og engra gagna nýtur við um að hann hafi áður gerst sekur um refsiverða háttsemi. Að framangreindu virtu og með hliðsjón af dómaframkvæmd þykir refsing ákærða réttilega ákveðin fangelsi í þrjátíu daga, en þá refsingu er ekki efni til að skilorðsbinda.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem er þóknanir verjenda hans á rannsóknarstigi og fyrir dómi. J-kk-nf A-kk-nf K-kk-nf héraðsdómslögmaður var tilnefndur verjandi ákærða á rannsóknarstigi og verður ákærða gert að greiða þóknun vegna starfa hans, sem þykir hæfilega ákveðin 88.040 krónur, að meðtöldum virðisaukaskatti. Þá er ákærði einnig dæmdur til að greiða þóknun skipaðs verjanda síns, H-kvk-ef A-kvk-ef héraðsdómlögmanns, vegna starfa hennar í þágu ákærða vegna meðferðar málsins fyrir dómi, en sú þóknun þykir hæfilega ákveðin 84.320 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, P-x-x M-x-x, fæddur 21. ágúst 1991, sæti fangelsi í þrjátíu daga.

Ákærði greiði þóknun verjanda síns fyrir dómi, H-kvk-ef A-kvk-ef héraðsdómlögmanns, 84.320 krónur og þóknun verjanda síns á rannsóknarstigi, J-kk-ef A-kk-ef K-kk-ef héraðsdómslögmanns, 88.040 krónur.

H-kk-nf Þ-kk-nf